CELEX: 32014D0520(01)
Language: lt
Date: 1400112000000
Title: 2014 m. gegužės 15 d. Komisijos įgyvendinimo sprendimas, kuriuo priimami Sąjungos sprendimai dėl tam tikrų cheminių medžiagų importo pagal Europos Parlamento ir Tarybos reglamentą (ES) Nr. 649/2012

20.5.2014   
            
            
               LT
            
            
               Europos Sąjungos oficialusis leidinys
            
            
               C 152/2
            
         KOMISIJOS ĮGYVENDINIMO SPRENDIMAS
   2014 m. gegužės 15 d.
   kuriuo priimami Sąjungos sprendimai dėl tam tikrų cheminių medžiagų importo pagal Europos Parlamento ir Tarybos reglamentą (ES) Nr. 649/2012
   (2014/C 152/02)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 649/2012 dėl pavojingų cheminių medžiagų eksporto ir importo (1), ypač į jo 13 straipsnio 1 dalies antrą pastraipą,
   pasikonsultavusi su komitetu, įsteigtu pagal 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą, iš dalies keičiančio Direktyvą 1999/45/EB bei panaikinančio Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (2), 133 straipsnį,
   kadangi:
   
               (1)
            
            
               Reglamente (ES) Nr. 649/2012 numatyta, kad Komisija dėl kiekvienos cheminės medžiagos, kuriai taikoma sutikimo, apie kurį pranešama iš anksto, (angl. santrumpa PIC) tvarka, Sąjungos vardu sprendžia, ar leisti ją importuoti į Sąjungą;
            
         
               (2)
            
            
               Jungtinių Tautų aplinkos programos (JTAP) organizacija ir Maisto ir žemės ūkio organizacija (FAO) yra paskirtos vykdyti sekretoriato funkcijas atliekant PIC procedūrą, nustatytą Roterdamo konvencijoje dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Roterdamo konvencija), kurią Bendrija patvirtino Tarybos sprendimu 2006/730/EB (3);
            
         
               (3)
            
            
               Komisija, būdama bendra paskirtoji institucija, turi Sąjungos ir jos valstybių narių vardu Roterdamo konvencijos sekretoriatui pateikti sprendimus dėl cheminių medžiagų, kurioms taikoma PIC tvarka, importo;
            
         
               (4)
            
            
               šeštajame Roterdamo konvencijos šalių konferencijos susitikime priimtu Sprendimu RC 6/4 nuspręsta cheminei medžiagai metilazinfosui pradėti taikyti PIC tvarką kaip pesticidui. Komisijai apie tai pranešė Roterdamo konvencijos sekretoriatas sprendimo priėmimo rekomendacijose. Tiekti rinkai ir naudoti metilazinfosą kaip preparatų, kurie yra augalų apsaugos produktai, sudedamąją dalį, draudžiama Europos Parlamento ir Tarybos reglamentu (EB) Nr. 1107/2009 (4);
            
         
               (5)
            
            
               šeštajame Roterdamo konvencijos šalių konferencijos susitikime priimtu Sprendimu RC 6/5 nuspręsta cheminei medžiagai komerciniam pentabromdifenileteriui, kuris apima tetrabromdifenileterį ir pentabromdifenileterį, pradėti taikyti PIC tvarką kaip pramoninei cheminei medžiagai. Komisijai apie tai pranešė Roterdamo konvencijos sekretoriatas sprendimo priėmimo rekomendacijose. Gaminti, tiekti rinkai ir naudoti tetrabromdifenilą ir pentabromdifenilą draudžiama (su tam tikromis išimtimis) Europos Parlamento ir Tarybos reglamentu (EB) Nr. 850/2004 (5);
            
         
               (6)
            
            
               šeštajame Roterdamo konvencijos šalių konferencijos susitikime priimtu Sprendimu RC 6/6 nuspręsta cheminei medžiagai komerciniam oktabromdifenileteriui, kuris apima heksabromdifenileterį ir heptabromdifenileterį, pradėti taikyti PIC tvarką kaip pramoninei cheminei medžiagai. Komisijai apie tai pranešė Roterdamo konvencijos sekretoriatas sprendimo priėmimo rekomendacijose. Gaminti, tiekti rinkai ir naudoti heksabromdifenileterį ir heptabromdifenileterį draudžiama (su tam tikromis išimtimis) Europos Parlamento ir Tarybos reglamentu (EB) Nr. 850/2004;
            
         
               (7)
            
            
               šeštajame Roterdamo konvencijos šalių konferencijos susitikime priimtu Sprendimu RC 6/7 nuspręsta cheminėms medžiagoms perfluoroktansulfonrūgščiai, perfluoroktano sulfonatams, perfluoroktano sulfonamidams ir perfluoroktano sulfonilams pradėti taikyti PIC tvarką kaip pramoninėms cheminėms medžiagoms. Komisijai apie tai pranešė Roterdamo konvencijos sekretoriatas sprendimo priėmimo rekomendacijose. Gaminti, tiekti rinkai ir naudoti perfluoroktansulfonrūgštį, perfluoroktano sulfonatus, perfluoroktano sulfonamidus ir perfluoroktano sulfonilus draudžiama (su tam tikromis išimtimis) Europos Parlamento ir Tarybos reglamentu (EB) Nr. 850/2004;
            
         
               (8)
            
            
               reikėtų priimti galutinį sprendimą dėl metilazinfoso, komercinio pentabromdifenileterio, komercinio oktabromdifenileterio, perfluoroktansulfonrūgšties, perfluoroktano sulfonatų, perfluoroktano sulfonamidų ir perfluoroktano sulfonilų importo,
            
         NUSPRENDĖ:
   Vienintelis straipsnis
   Priimamas galutinis sprendimas dėl metilazinfoso, komercinio pentabromdifenileterio, komercinio oktabromdifenileterio, perfluoroktansulfonrūgšties, perfluoroktano sulfonatų, perfluoroktano sulfonamidų ir perfluoroktano sulfonilų importo, nurodytas priede pateiktoje atsakymo dėl importo formoje.
   
      Priimta Briuselyje 2014 m. gegužės 15 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 201, 2012 7 27, p. 60.
   
      (2)  OL L 396, 2006 12 30, p. 1.
   
      (3)  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).
   
      (4)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).
   
      (5)  2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7).
   
      PRIEDAS